Pawlina Krawcowa

Pawlina Krawcowa, rodź. Renusojc (* 18. decembra 1890 w Gołkojcach, † 16. septembra 1941 tež tam) bě serbska šwalča mišterka, ludowa wuměłča a předewzaćelka.

Žiwjenje
Pawlina Renusojc narodźi so 1890 do swójby serbskeho ćěsle. Dokelž běše swójba w chudych poměrach žiwa, pytaše sebi wona po wopyće ludoweje šule dźěło w Choćebuskej suknjerni. 1920 woženi so wona ze sukelnikom Reinholdom Krawcom a móžeše so nětko na šwalču mišterku w Berlinje wukubłać dać. W lěće 1926 wotewri Pawlina Krawcec w Choćebuzu wobchod za serbsku drastu, wuměłstwowe a chorhojowe wušiwanki a a rozšěri repertoire pozdźišo tež wo klanki w serbskej narodnej drasće. Tute klanki prezentowaše na wustajeńcach w Berlinje, Drježdźanach, Saarbrückenu, Praze a dósta na wustajeńcy w Frankobrodźe nad Mohanom čestny diplom. 1936 wušiwaše wona wulke mnóstwo klankow k Olympiskim hram w Berlinje. Z pomocu Gustawa Janaka přebywaše wona na Sokołskim zlěće w Praze. Wona wozjewi někotre delnjoserbske rozpominanja, reportaže a basnje.

Hdyž nacionalsocialisća z přeněmčenjom serbskich pomjenowanjow wsow a dróhow započinachu, protestowaše Pawlina Krawcowa zjawnje přećiwo tomu, bu 1938 zajata a zasudźena. Wona bu wjacore měsacy w Choćebuzu zawlečena, dyrbješe so po tym wobchoda wzdać a nawróći so na smjerć chora do staršiskeho domu w Gołkojcach. Tam zemrě wona w starobje 50 lět. Jeje próstwa wo prědowanje w serbskej rěči na jeje pohrjebje so njespjelni.

Před něhdyšim bydlenskim a wobchodowym domom Pawliny Krawcoweje na Žandowskej dróze w Choćebuzu dopomni dźensa kopolak na nju.

 Žórle 

 Pawlina Krawcowa hódnje počesćena.W: Serbske Nowiny. Budyšin, 14.11.2009.

Kategorija:Žona
Kategorija:Rodź. 1890
Kategorija:Zemr. 1941
Kategorija:Serb
Kategorija:Basnik
Kategorija:Wopor nacionalsocializma
Kategorija:Wosoba (Gołkojce)